# UUSI VUOSI

**Virikemateriaali[[1]](#footnote-1)**

Suuret juhlat kestivät aluksi monta päivää, jopa kokonaisen viikon. Siksi kirkkovuodessa on edelleen olemassa ensimmäinen ja toinen joulupäivä. Kolmas joulupäivä on apostoli Johanneksen päivä ja neljäs viattomien lasten päivä. Pitkän juhlaputken päätti kahdeksantena päivänä eli oktaavina toistettu ensimmäisen päivän juhla. Uusi vuosi on joulun oktaavi, jolloin juhlitaan Jeesuksen ympärileikkausta ja nimenantoa. Yhteiskunnallinen merkitys vuoden vaihtumisena tuli paljon kirkkovuoden juhlaa myöhemmin.

Uusi vuosi on merkittävä kansallinen juhla. Aattoon kuuluu rakettien ampuminen, tinan valaminen ja juhliminen. Uudenvuodenpäivänä muistellaan mennyttä vuotta ja suuntaudutaan uuteen vuoteen suunnitelmia ja lupauksia tehden. Presidentti pitää puheen, joka televisioidaan.

Uudessa vuodessa on kaksi sävyä: on vuoden päättymiseen liittyvä tilinteko ja uuden vuoden alkamiseen liittyvä toivo. Uudenvuodenaattoa leimaavat kiitollisuus ja katumus, uudenvuodenpäivänä ajatukset suuntautuvat eteenpäin. Kummallekin päivälle on evankeliumikirjassa omat tekstit ja virsiehdotukset.

Uudenvuodenpäivän messun ajankohtaa kannattaa seurakunnassa miettiä. Jos se olisi iltapäivällä tai illalla, liikkeelle saattaisi lähteä useampi ihminen kuin aamupäivällä.

## Liturgiasta

Vuodenvaihteen mahdollisuutta erityisenä katumuksen ja parannuksen aikana voi korostaa toteuttamalla synnintunnustuksen seurakunnan tavallisesta käytännöstä poikkeavalla tavalla.

#### Synnintunnustusrukous

**E** Jumala, me olemme rakastaneet pimeyttä enemmän kuin valoa.

**S** Anna meille anteeksi.

**E** Me olemme antaneet valheen peittää totuuden.

**S** Anna meille anteeksi.

**E** Me olemme pelosta vaienneet nähdessämme epäoikeudenmukaisuutta ja sortoa.

**S** Anna meille anteeksi.

**E** Me olemme sallineet väkivallan kulttuurin kasvaa yhteiskunnassamme.

**S** Anna meille anteeksi.

**E** Me olemme tehneet sitä pahaa mitä emme tahdo,

 emmekä ole pystyneet tekemään sitä hyvää mitä tahdomme.

**S** Anna meille anteeksi.

#### Synninpäästö

**E** Jeesus Kristus, maailman valo,

 valaisee meidät.

 Me saamme anteeksi.

 Eläkäämme valon lapsina

 yhteen kuuluen ja rauhaa vaalien

 niin rakkauden ja rauhan Jumala on kanssamme.

### Psalmi tai kiitosrukous

Kolmen miehen kiitoslaulua voi vuodenvaihteen jumalanpalveluksissa käyttää joko vuorolauluna tai vuorolukuna. Kolmen miehen kiitoslaulu on apokryfisestä Danielin kirjan lisäyksestä, jakeet C 51-90.

#### **Kolmen miehen kiitoslaulu**

**(Danielin kirjan lisäys C 51-90)**

**E+S** Ole kiitetty, Herra, ja ylistetty ikuisesti, halleluja.

**E** Kiittäkää Herraa, kaikki Herran luomat, \* kiittäkää ja ylistäkää häntä ikuisesti.

**S** Kiittäkää Herraa, taivaat, \* kiittäkää ja ylistäkää häntä ikuisesti.

**E** Kiittäkää Herraa, Herran enkelit, \* kiittäkää ja ylistäkää häntä ikuisesti.

**S** Kiittäkää Herraa, kaikki vedet taivaankannen yllä, \* kiittäkää ja ylistäkää häntä ikuisesti.

**E** Kiittäkää Herraa, kaikki taivaan joukot, \* kiittäkää ja ylistäkää häntä ikuisesti.

**S** Kiittäkää Herraa, aurinko ja kuu, \* kiittäkää ja ylistäkää häntä ikuisesti.

**E** Kiittäkää Herraa, taivaan tähdet, \* kiittäkää ja ylistäkää häntä ikuisesti.

**S** Kiittäkää Herraa, sade ja kaste, \* kiittäkää ja ylistäkää häntä ikuisesti.

**E** Kiittäkää Herraa, kaikki tuulet, \* kiittäkää ja ylistäkää häntä ikuisesti.

**S** Kiittäkää Herraa, tuli ja hehku, \* kiittäkää ja ylistäkää häntä ikuisesti.

**E** Kiittäkää Herraa, pakkanen ja helle, \* kiittäkää ja ylistäkää häntä ikuisesti.

**S** Kiittäkää Herraa, kaste ja pyry, \* kiittäkää ja ylistäkää häntä ikuisesti.

**E** Kiittäkää Herraa, yö ja päivä, \* kiittäkää ja ylistäkää häntä ikuisesti.

**S** Kiittäkää Herraa, valo ja pimeys, \* kiittäkää ja ylistäkää häntä ikuisesti.

**E** Kiittäkää Herraa, jää ja pakkanen, \* kiittäkää ja ylistäkää häntä ikuisesti.

**S** Kiittäkää Herraa, huurre ja lumi, \* kiittäkää ja ylistäkää häntä ikuisesti.

**E** Kiittäkää Herraa, salama ja pilvet, \* kiittäkää ja ylistäkää häntä ikuisesti.

**S** Kiittäköön Herraa maa\* kiittäkää ja ylistäkää häntä ikuisesti.

**E** Kiittäkää Herraa, vuoret ja kukkulat, \* kiittäkää ja ylistäkää häntä ikuisesti.

**S** Kiittäkää Herraa, maan kaikki kasvit, \* kiittäkää ja ylistäkää häntä ikuisesti.

**E** Kiittäkää Herraa, meret ja virrat, \* kiittäkää ja ylistäkää häntä ikuisesti.

**S** Kiittäkää Herraa, lähteet, \* kiittäkää ja ylistäkää häntä ikuisesti.

**E** Kiittäkää Herraa, merieläimet ja kaikki mitä vesissä liikkuu, \* kiittäkää ja ylistäkää häntä ikuisesti.

**S** Kiittäkää Herraa, kaikki taivaan linnut, \* kiittäkää ja ylistäkää häntä ikuisesti.

**E** Kiittäkää Herraa, kaikki eläimet, villit ja kesyt, \* kiittäkää ja ylistäkää häntä ikuisesti.

**S** Kiittäkää Herraa, ihmiset, \* kiittäkää ja ylistäkää häntä ikuisesti.

**E** Kiittäkäämme Isää ja Poikaa ja Pyhää Henkeä, \* kiittäkää ja ylistäkää häntä ikuisesti.

**S** Kiitetty olet sinä taivaan holveissa \* ylistetty ja kunnioitettu ikuisesti.

**E+S** Ole kiitetty, Herra, ja ylistetty ikuisesti, halleluja.

## Saarnaideoita

### Saarna Vanhan testamentin tekstistä

Uudenvuodenpäivän Vanhan testamentin tekstit ovat hedelmällisiä: ensimmäinen vuosikerta tarjoaa mahdollisuuden saarnata tutusta Herran siunauksesta, toinen vuosikerta synninpäästönäkin usein kuullusta Jesajan kirjan lupauksesta ja kolmas vuosikerta tarjoaa peräti kaksi vaihtoehtoa: Jesajan kirjan luvun 42 lupauksen tai kertomuksen vedenpaisumuksen päättymisestä.

### Jumalan aika ja meidän aikamme

* Meidän aikamme kuluu koko ajan
* Jumala on ajan ulkopuolella
* Millaiset ovat Jumalan aikataulut elämässämme?

### Uusi vuosi

* ”Älkää enää menneitä muistelko”, Jumalan anteeksiantamus antaa mahdollisuuden aloittaa uusi vuosi puhtaalta pöydältä
* Uudenvuodenlupaukset – masentavia vai rohkaisevia?
* Lähdenkö uuteen vuoteen rohkeasti vai pelokkaasti?

### Nimi Jeesus

* Nimen merkitys Raamatun aikana
* Jeesuksen nimen merkitys
* Mitä se merkitsee, kun sanomme: *Isän ja Pojan ja Pyhän Hengen nimeen*

## Ideoita seurakunnan osallistumiseen

Koska päivä on tavallaan Jeesuksen nimipäivä, voidaan saarnan aikana pyytää keskustelemaan vieruskaverin kanssa oman nimen merkityksestä.

Uusi vuosi tuo mukanaan iloa ja toivoa, mutta myös huolenaiheita. Ennen messua voidaan kutsua ihmisiä kirkolle kirjoittamaan erityinen uudenvuodenrukous, jota rukoillaan messussa.

## Esirukouksia

### Rukous uuden vuoden kynnyksellä

**E** Jumala,
jo vuosituhansien ajan on sinun valosi
loistanut vastasyntyneen lapsen kasvoilta
Betlehemin seimestä
merkkinä sinun hyvyyden täyttämästä läsnäolostasi
maailman pahuudesta ja väkivallasta huolimatta.
Uuden vuoden koittaessa me rukoilemme:
Johda meidät kuolemasta elämään,
valheesta totuuteen,
toivottomuudesta toivoon,
pelosta luottamukseen,
vihasta rakkauteen,
sodasta rauhaan.
Auta, ettemme valittaisi pimeyttä,
vaan sytyttäisimme kynttilän.
Anna rauhasi täyttää sydämemme,
maailmamme ja koko maailmankaikkeuden.

**S** Aamen.

### Uudenvuoden aaton esirukous

Fransiskus Assilaisen nimissä tunnetuksi tullut rukous, mutta jaoteltu vuororukoukseksi

**E** Jumala,
tee meistä rauhasi välikappaleita,
niin että sinne, missä on vihaa

**S** toisimme rakkauden,

**E** missä loukkausta,

**S** toisimme anteeksiannon,

**E** missä epäsopua,

**S** toisimme yksimielisyyden,

**E** missä erehdystä,

**S** osoittaisimme totuuden,

**E** missä epäilystä,

**S** auttaisimme uskoon,

**E** missä epätoivoa,

**S** nostaisimme luottamukseen,

**E** missä pimeyttä,

**S** loisimme sinun valoasi,

**E** missä surua,

**S** virittäisimme ilon ja lohdutuksen.

**E** Niin että, oi Mestari,
ettemme yrittäisi niin paljon etsiä lohdutusta

**S** kuin lohduttaa muita,

**E** hakea ymmärtämystä

**S** kuin ymmärtää toisia,

**E** pyytää rakkautta,

**S** kuin rakastaa muita,

**E** sillä antaessaan saa,

**S** kadottaessaan löytää,
unohtaessaan saa anteeksi,

**E** kuollessaan

**S** nousee iankaikkiseen elämään.
Aamen.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)